paragraph_text: Ubrzo se otkrilo da je u pitanju nova, dotad neopisana bolest, koja je prvo nazvana Takayasuova bolest, a kasnije i Takayasuov arteritis. Radi se, zapravo, o obliku granulomatoznog vaskulitisa koji obuhvaća velike krvne žile, a izaziva fibrozu i sužavanje krvnih žila (najčešće zahvaća aortu i njezine ogranke, kao i plućne arterije). Bolest se najčešće javlja od 15. do 30. godine, a uglavnom zahvaća žene azijskog podrijetla (u žena se bolest pojavljuje 8-9 puta češće nego u muškaraca). Zbog karakterističkog simptoma, bolest se naziva i "bolešću bez pulsa".